C 160/20
ET
Euroopa Liidu Teataja
13.4.2022
Nõukogu järeldused, mis käsitlevad kultuurivahetuse tugevdamist loovisikute ning kultuuri- ja loometöötajate liikuvuse ning mitmekeelsuse kaudu digiajastul (2022/C 160/07)
EUROOPA LIIDU NÕUKOGU,
VÕTTES ARVESSE, ET:
1.
kultuuriline ja keeleline mitmekesisus on Euroopa Liidu ja selle põhiväärtuste lahutamatuks osaks.
See aitab kaasa loovuse õitsengule, loomevabadusele, kultuurivahetusele ning kõigile eurooplastele pakutava kultuuri ja kunsti mitmekesisusele ja kvaliteedile.
See edendab vastastikust mõistmist ja austust kultuuride ja keelte vastu ning kujutab endast ühist pärandit, rikkust, tugevust ja omapära, mis iseloomustab suhteid Euroopas ja ülejäänud maailmaga;
2.
oluline on soodustada liikuvust ja vahetusi Euroopa loovisikute, kultuuriorganisatsioonide ning kultuuri- ja loometöötajate vahel nii riigi kui ka Euroopa tasandil, nagu on sätestatud programmis „Loov Euroopa“, ning seda eeskätt pärast COVID-19 pandeemia kriisi.
Samuti on oluline toetada juurdepääsu kultuurile ning kultuuriteoste ringlust Euroopas, rikastades seeläbi meie elu nii individuaalselt kui ka kollektiivselt
3.
loovisikute ning kultuuri- ja loometöötajate liikuvust tuleks hõlbustada mitte üksnes Euroopa kultuuriorganisat­ sioonide seas, vaid ka individuaalsete loovisikute ning töötajate vahel, nagu on kogetud i-Portunuse katseprojektide kaudu alates 2018. aastast.
Selline liikuvus võimaldab neil koos töötada ja loominguga tegeleda, luua võrgustikke, omandada uusi pädevusi, oskusi ja tehnikaid, otsida inspiratsiooni, jõuda uue publiku ja uute turgudeni ning kasutada uusi karjäärivõimalusi;
4.
loovisikute ning kultuuri- ja loometöötajate liikuvuse puhul võib kasutada selliseid kasulikke võimalusi nagu elamislubade kavad ning Euroopa kultuuriasutuste ja festivalide võrgustikud.
Seda on võimalik hõlbustada eelkõige põhjaliku, täpse ja mitmekeelse teabe kaudu olemasolevate liikuvuskavade, kättesaadava abi ja programmide kohta, milles võetakse arvesse liikuvuse üldist konteksti;
5.
Euroopa liikuvuskavad aitavad luua ja edendada partnerlusi, mis on eeltingimuseks programmi „Loov Euroopa“ koostööprojektidele rahastamise taotlemisel;
6.
ambitsioonikas kultuurilise ja keelelise mitmekesisuse poliitika peaks täielikult integreerima kestlikkuse küsimused ja tuginema tehnoloogilisele innovatsioonile, sealhulgas digivaldkonnas;
7.
mitmekeelsus (1) edendab kultuurilist mitmekesisust ja loovust, sealhulgas audiovisuaal-, meedia- ja digitaalse infosisu valdkonnas, ning võimaldab laiemat juurdepääsu erinevatele kultuurilistele lähenemisviisidele, teostele, teadmistele ja ideedele.
Keeleoskus (paljukeelsus (2)) on globaliseerunud kontekstis oluline väärtus ning aitab kaasa tööalasele liikuvusele ja vahetustele kultuuri- ja loomesektoris;
8.
kutselistel tõlkijatel, tõlkidel ja keeleõpetajatel on oluline roll kunstiteoste, teadmiste ja ideede levitamisel, eelkõige vähem levinud Euroopa keelte puhul, toetades seega iga päev Euroopa kultuurilist mitmekesisust;
9.
keelega seotud ja semantilised veebitehnoloogiad võivad toetada mitmekeelsust ja keeleülest suhtlust, aidata kaasa keeleõppele, õpetamisele ja teadlikkusele ning pakkuda kasulikke vahendeid kutselistele tõlkijatele, pidades silmas, et sellised vahendid ei saa täielikult asendada inimeste tehtavat tõlketööd ning nende väljundit tuleb alati hoolikalt jälgida ja täpsuse huvides kohandada;
(1) Määratletud kui mitme keele olemasolu või kooseksisteerimine teatavas ühiskonnas või territooriumil või teataval kandjal.
(2) Määratletud kui üksikisiku võime kasutada mitut keelt.